REPUBLIKA SRBIJA

NARODNA SKUPŠTINA

Odbor za finansije, republički budžet

 i kontrolu trošenja javnih sredstava

011 Broj: 06-2/29-23

20. februar 2023. godine

Beograd

ZAPISNIK

16. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 20.FEBRUARA 2023. GODINE

Sednica je počela u 11,05 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Ana Beloica, Miroslav Kondić, Svetlana Milijić, Aleksandra Tomić, Tijana Davidovac, Dušan Bajatović, Vladimir Obradović, Bojana Bukumirović, Nebojša Zelenović, Vojislav Vujić, Dragan M.Marković i Rozalija Ekres.

Sednici su prisustvovali zamenici članova Odbora: Aleksandar Jugović (zamenik Nikole Radosavljevića) i Zoran Stojanović (zamenik Veroljuba Stevanovića).

Sednici nisu prisustvovali članovi Odbora: Miroslav Aleksić i Nenad Mitrović, kao ni njihovi zamenici.

Sednici su prisustvovali predstavnici: Saša Stojanović, pomoćnik ministra u Ministarstvu prosvete, nauke i tehnološkog razvoja i Ema Dragulj iz Uprave za javni dug Ministarstva finansija.

Na predlog predsednika, Odbor je jednoglasno (14 glasova za) utvrdio sledeći

D n e v n i r e d :

 1. Razmatranje Predloga zakona o potvrđivanju Finansijskog ugovora Razvoj rečne transportne infrastrukture u Srbiji B između Republike Srbije i Evropske investicione banke, koji je podnela Vlada (broj 011-225/23 od 3. februara 2023. godine);

 2. Razmatranje Predloga zakona o potvrđivanju Ugovora o zajmu (Železnički koridor H u Srbiji – deonica od Beograda do Niša) između Republike Srbije i Evropske banke za obnovu i razvoj, koji je podnela Vlada (broj 011-227/23 od 3. februara 2023. godine);

 3. Razmatranje Predloga zakona o potvrđivanju Finansijskog ugovora Železnički koridor H u Srbiji okvirni sporazum – globalna kapija između Republike Srbije i Evropske investicione banke, koji je podnela Vlada (broj 011-228/23 od 3. februara 2023. godine);

 4. Razmatranje Predloga zakona o potvrđivanju Finansijskog ugovora Povezane škole u Srbiji B između Republike Srbije i Evropske investicione banke, koji je podnela Vlada (broj 011-296/23 od 10. februara 2023. godine);

 5. Donošenje odluke o pokretanju postupka za utvrđivanje predloga za izbor četiri člana Republičke komisije za zaštitu prava u postupcima javnih nabavki;

 6. Donošenje odluke o obrazovanju Radne grupe za sprovođenje postupka za izbor četiri člana Republičke komisije za zaštitu prava u postupcima javnih nabavki.

Na predlog predsednika, Odbor je većinom glasova (14 glasova za, 1 uzdržan) odlučio da obavi:

1. Zajednički jedinstveni pretreso tačkama 1. do 4. dnevnog reda;

2. Zajednički jedinstveni pretres o tačkama 5. i 6. dnevnog reda,

s tim što će seOdboro svakoj tački dnevnog reda izjasniti pojedinačno.

 Pre prelaska na rad po utvrđenim tačkama dnevnog reda, Odbor je jednoglasno (15 glasova za), bez primedbi, usvojio zapisnik sa 15. sednice Odbora.

**Zajednički jedinstveni pretres o tačkama 1. do 4. dnevnog reda**

Ema Dragulj iz Uprave za javni dug je u svom izlaganju detaljno obrazložila finansijske uslove i način na koji će se sredstva zajma iz predloženih zakona koristiti i otplaćivati.

Predlog zakona o potvrđivanju Finansijskog ugovora Razvoj rečne transportne infrastrukture u Srbiji B između Republike Srbije i Evropske investicione banke, obuhvata odobravanje zajma od 31 milion evra za razvoj rečne transportne infrastrukture koji je za Republiku Srbiju od posebnog značaja, jer je unapređanje svih infrastrukturnih elemenata unutrašnjeg vodnog saobraćaja obaveza koja proizilazi iz pristupnog procesa Evropskoj uniji.

Druga tačka dnevnog reda odnosi se na potvrđivanje Ugovora o zajmu (Železnički koridor H u Srbiji – deonica od Beograda do Niša) između Republike Srbije i Evropske banke za obnovu i razvoj u iznosu od 550,0 miliona evra za modernizaciju i nadogradnju približno 243,5 km duge deonice železničke infrastrukture Koridora X između Beograda i Niša.

Predlog zakona o potvrđivanju Finansijskog ugovora Železnički koridor H u Srbiji okvirni sporazum – globalna kapija između Republike Srbije i Evropske investicione banke sadrži iznos od 550,0 miliona evra za projekat koji se sastoji od nadogradnje i modernizacije železničke pruge Beograd-Niš (približno 230 km), uključujući povećanje brzone na pojedinim deonicama do 160 km/h ili 200 km/h.

 Četvrta tačka dnevnog reda odnosi se na potvrđivanje Finansijskog ugovora Povezane škole u Srbiji B, u iznosu od 5,0 miliona evra za projekat Razvoj informaciono-komunukacione infrastrukture u osnovnih i srednjim školama koji je od kapitalnog značaja i predstavlja infrastrukturni komunikacioni preduslov za realizaciju digitalizacije sistema obrazovanja.

U diskusiji su učestvovali: Nebojša Zelenović i Vladimir Obradović.

1. tačka dnevnog reda – glasanje

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava je većinom glasova (11 glasova za, 2 glasa protiv, 2 narodna poslanika nisu glasala) odlučio da podnose

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Finansijskog ugovora Razvoj rečne transportne infrastrukture u Srbiji B između Republike Srbije i Evropske investicione banke.

2. tačka dnevnog reda – glasanje

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava je većinom glasova (11 glasova za, 2 glasa protiv,1 narodni poslanik nije glasao) odlučio da podnose

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Ugovora o zajmu (Železnički koridor X u Srbiji - deonica od Beograda do Niša) između Republike Srbije i Evropske banke za obnovu i razvoj.

3. tačka dnevnog reda-glasanje

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava je većinom glasova (11 glasova za, 2 glasa protiv,1 narodni poslanik nije glasao) odlučio da podnose

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Finansijskog ugovora Železnički koridor X u Srbiji okvirni sporazum - globalna kapija između Republike Srbije i Evropske investicione banke.

4. tačka dnevnog reda-glasanje

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava je većinom glasova (11 glasova za, 2 glasa protiv,1 narodni poslanik nije glasao) odlučio da podnose

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Finansijskog ugovora Povezane škole u Srbiji B između Republike Srbije i Evropske investicione banke.

 Za izvestioca Odbora na sednici Narodne skupštine po tačkama 1. do 4. dnevnog reda, određen je Veroljub Arsić, predsednik Odbora.

**Zajednički jedinstveni pretres o tačkama 5. i 6. dnevnog reda**

Veroljub Arsić je podsetio da je članom 189. st. 2-4. Zakona o javnim nabavkama, propisano da Narodna skupština bira i razrešava predsednika i članove Republičke komisije za zaštitu prava u postupcima javnih nabavki, na predlog odbora Narodne skupštine nadležnog za finansije, nakon sprovedenog javnog konkursa. Predsednik i članovi Republičke komisije biraju se na period od pet godina, a nadležni odbor pokreće postupak za utvrđivanje predloga za izbor predsednika i članova Republičke komisije.

Narodna skupština je 8. juna 2018. godine, donela Odluku kojom je izabrala Vesnu Gojković Milin, Željka Grošetu, Vesnu Stanković i Slavišu T. Miloševića za članove Republičke komisije.

 S obzirom na to da navedenim članovima Republičke komisije mandat ističe 8. juna 2023. godine, a polazeći od odredbi člana 189. stav 4. Zakona o javnim nabavkama, potrebno je da Odbor za finansije, republički budžet i kontrolu trošenja javnih sredstava donese Odluku o pokretanju postupka za utvrđivanje predloga za izbor četiri člana Republičke komisije objavljivanjem javnog konkursa.

Takođe, sledeći praksu koju je Odbor razvio od prvog izbora Republičke komisije koji je sproveo krajem 2012. godine, a u cilju efikasnijeg rada Odbora u postupku utvrđivanja predloga za izbor četiri člana Republičke komisije, predsednik Odbora je predložio da se na današnjoj sednici obrazuje radna grupa koju će činiti tri člana Odbora, a koja bi trebalo da sprovede izborni postupak sa zadatkom da izvrši pregled prijava na javni konkurs i prateće dokumentacije radi provere i utvrđivanja ispunjenosti svih uslova navedenih u javnom konkursu. Radna grupa će biti dužna da o svakoj pojedinačnoj aktivnosti obaveštava i svoje predloge podnosi Odboru na usvajanje.

Predloženi članovi Radne grupe su Aleksandra Tomić kao predsednik Radne grupe i Svetozar Vujačić i Vladimir Obradović, za članove radne grupe.

5.tačka dnevnog reda-glasanje

 Na osnovu člana 189. st. 2. i 4. Zakona o javnim nabavkama („Službeni glasnik RS“, br. 91/19), Odbor za finansije, republički budžet i kontrolu trošenja javnih sredstava je, na sednici održanoj 20. februara 2023. godine, većinom glasova (13 glasova za, 1 narodni poslanik nije glasao) doneo

**O D L U K U**

**o pokretanju postupka za utvrđivanje predloga kandidata za izbor četiri člana Republičke komisije za zaštitu prava u postupcima javnih nabavki**

 1. Pokreće se postupak za utvrđivanje predloga kandidata za izbor četiri člana Republičke komisije za zaštitu prava u postupcima javnih nabavki (u daljem tekstu: Republička komisija).

 2. Oglašava se javni konkurs za izbor četiri člana Republičke komisije, u tekstu koji je sastavni deo ove odluke.

 3. Javni konkurs objaviće se u „Službenom glasniku Republike Srbije“, dnevnom listu „Politika“, kao i na internet stranici Narodne skupštine [www.parlament.rs](http://www.parlament.rs).

 4. Za tri člana Republičke komisije može biti izabrano lice koje ispunjava uslove za izbor iz člana 191. stav 2. Zakona o javnim nabavkama.

 5. Za jednog člana Republičke komisije može biti izabrano lice koje ispunjava uslove za izbor iz člana 191. stav 3. Zakona o javnim nabavkama.

 6. Nakon sprovedenog javnog konkursa Odbor za finansije, republički budžet i kontrolu trošenja javnih sredstava predložiće Narodnoj skupštini odluku o izboru četiri člana Republičke komisije.

 7. O sprovođenju ove odluke staraće se generalni sekretar Narodne skupštine.

 8. Ova odluka stupa na snagu danom donošenja.

6. tačka dnevnog reda-glasanje

Na osnovu člana 27. stav 8. Zakona o Narodnoj skupštini („Službeni glasnik RS“, broj 9/10 i 108/13- dr. zakon), člana 44. stav 6. a u vezi sa članom 55. Poslovnika Narodne skupštine („Službeni glasnik RS“, broj 20/12 - Prečišćen tekst), Odbor za finansije, republički budžet i kontrolu trošenja javnih sredstava, na sednici održanoj 20. februara 2023. godine, je većinom glasova (13 glasova za, 1 narodni poslanik nije glasao) doneo

**O D L U K U**

**o obrazovanju Radne grupe za sprovođenje postupka za predlaganje kandidata za izbor**

 **četiri člana Republičke komisije za zaštitu prava u postupcima**

**javnih nabavki**

 1. OBRAZUJE SE Radna grupa za sprovođenje postupka za predlaganje kandidata za izbor četiri člana Republičke komisije za zaštitu prava u postupcima javnih nabavki (u daljem tekstu: *Radna grupa*), u sledećem sastavu:

 **Predsednik**:

-dr Aleksandra Tomić

 **Članovi**:

 - Svetozar Vujačić

 - Vladimir Obradović

 2. Zadatak Radne grupe je da u postupku predlaganja kandidata za izbor četiri člana Republičke komisije za zaštitu prava u postupcima javnih nabavki (u daljem tekstu: Republička komisija), po javnom konkursu koji će biti objavljen u „Službenom glasniku RS“, dnevnom listu „Politika“ i na internet stranici Narodne skupštine Republike Srbije, na osnovu Odluke 11 broj 02-320/23 od 20. februara 2023. godine, izvrši pregled prijava na javni konkurs i prateće dokumentacije radi provere i utvrđivanja ispunjenosti svih uslova navedenih u javnom konkursu i da o tome podnese izveštaj Odboru. Prijave na konkurs dostavljaju se svakom članu Odbora, a uvid u prateću originalnu dokumentaciju članovi Odbora mogu izvršiti u prostoriji sekretara Odbora.

 3. Radnoj grupi će u sprovođenju zadatka iz tačke 2. ove odluke administrativno-stručnu i tehničku pomoć pružati zaposleni u službi Odbora.

 4. Radna grupa počinje sa radom danom donošenja odluke a završava podnošenjem sveobuhvatnog izveštaja o svom radu Odboru. Radna grupa je dužna da o svakoj pojedinačnoj aktivnosti obaveštava i svoje predloge podnosi Odboru na usvajanje.

 5. Ova odluka stupa na snagu danom donošenja.

Sednica je završena u 11,55 časova.

Sednica je tonski snimana.

 SEKRETAR PREDSEDNIK

 Tijana Ignjatović Veroljub Arsić